**AFTALE OM TILSKUD TIL FERIEOPHOLD**

**AFF’s j.nr./M-nr. [ ]**

Mellem

Ansøgers navn

Ansøgers cvr.nr.

Adresse]

og

Arbejdsmarkedets Feriefond

Cvr.nr. 50251128

Hauser Plads 20, 4.

Postboks 1192

1011 København K.

Arbejdsmarkedets Feriefond (AFF) har den [ ] besluttet at yde støtte til [ ] i form af tilskud stort kr. [ ] til [ ]. Afskrivningsperioden er fastsat til [ ] år fra udbetalingstidspunktet.

§ 1

Støtte ydes til tilskudsmodtager, der skal gennemføre projektet i sin helhed og i overensstemmelse med beskrivelsen i ansøgningsskemaet, jfr. bilag 1.

Tilskudsmodtager skal stedse have ferie- og oplevelsesmuligheder som kerneaktivitet, og skal eje og drive sine aktiviteter på almennyttig basis.

Ændringer i tilskudsmodtagers vedtægter, skal forhåndsgodkendes af AFF.

Indholdsmæssige, budgetmæssige, finansieringsmæssige eller andre ændringer i forhold til det beskrevne projekt skal forhåndsgodkendes af AFF.

Foretages ændringer, der ikke er forhåndsgodkendt af AFF, kan AFF reducere udbetalingen. Er ændringen væsentlig kan AFF beslutte, at støtten bortfalder.

§ 2

Tilskudsmodtager er forpligtet til at opretholde en løbende drift, der understøtter værdien af projektet i afskrivningsperioden.

Tilskudsmodtager har pligt til at give AFF meddelelse om væsentlige organisatoriske ændringer og ændringer relateret til driften.

§ 3

Tilskudsmodtager skal efter anmodning fra AFF dokumentere at alle relevante **myndighedskrav** er overholdt, herunder udbudsregler, tilladelser, godkendelser, regler om anvendelse af statsstøttemidler, regler om copyright m.v. For ferieophold desuden udvidede straffeattester.

Såfremt tilskudsmodtagers aktiviteter udover kerneaktiviteten i form af feriemuligheder eller oplevelsesmuligheder tillige omfatter **sideaktiviteter** som f.eks. konference- og restaurationsfaciliteter, skal disse sideaktiviteter (1) enten kun være tilgængelige for kerneaktiviteternes brugere, dvs. entrébetalende gæster (2) eller bortforpagtes på markedsmæssige vilkår (3) eller tilskudsmodtager skal føre selvstændige regnskaber for sideaktiviteterne i overensstemmelse med årsregnskabsloven, og der skal være fastsat markedsbestemt husleje for de lokaler, som sideaktiviteten drives fra.

Tilskudsmodtager er forpligtet til at ophøre med sideaktiviteter, der er underskudsgivende, eller sørge for at de er overskudsgivende, senest 12 måneder efter at de underskudsgivende sideaktiviteter er konstateret.

Tilskud fra AFF må ikke anvendes til aktiviteter, der allerede er iværksat, eller til dækning af udgifter, der allerede er finansieret på det tidspunkt, hvor AFF’s bestyrelse afgør sagen.

§ 4

Det er en betingelse for støtten, at AFF har fuld indsigt i **regnskabsmateriale** m.v. vedrørende anlæg og drift af de ferie- og oplevelsesfaciliteter m.v., der er erhvervet, opført eller indrettet med støtte fra fonden.

Tilskudsmodtager er forpligtet til indtil tilskuddet er fuldt afskrevet årligt at indsende (1) årsrapport, (2) udbetalingsplan for året (3) revisionsprotokol/revisionsberetning (4) særligt regnskab hvor det klart fremgår om sideaktiviteterne er overskuds- eller underskudsgivende ligesom sideaktiviteternes dækningsbidrag skal fremgå samt (5) regnskab for det støttede projekt, herunder anlægsregnskab. Materialet skal være attesteret af statsautoriseret revisor.

Tilskudsmodtager skal optage tilskuddet som eventualforpligtelse i årsregnskabet.

Tilskudsmodtager skal udlevere alle typer regnskabsmateriale på AFFs anmodning, herunder udgiftsarter, enkelte udgiftsposter, fakturaer samt – hvis der er tale om løntilskud – dokumentation for timer anvendt ansigt-til-ansigt med publikum. Tilskudsmodtager er forpligtet til at opbevare alt bogføringsmateriale i 5 år.

Tilskudsmodtager skal udlevere det **øvrige materiale**, AFF måtte rekvirere, herunder foreløbigt regnskab for projektet som helhed og for den del af projektet der er støttet af AFF, driftsregnskab, referater af bestyrelsesmøder m.v.

AFF kan foretage stedlig revision enten ved egen kraft eller ved udpegning af statsautoriseret eller registreret revisor. AFF afholder omkostningerne ved en sådan revision.

§ 5

Støtten kan komme til **udbetaling** når (1) AFF har modtaget en underskrevet kopi af nærværende aftale (2) projektet er fuldt finansieret inden 12 måneder fra tilsagnsdatoen, (3) udgifterne er afholdt og (4) AFF har modtaget og godkendt evalueringsskema, jfr. bilag 2 og (5) betingelserne i nærværende aftale er opfyldt.

Såfremt tilskuddet ønskes udbetalt i rater efter en acontoudbetalingsplan, skal denne godkendes af AFF. Acontoudbetalinger kan finde sted, når der mindst er foretaget arbejde, der modsvarer den pågældende acontoudbetaling. Udgiften skal være attesteret af statsautoriseret eller registreret revisor. Ved acontoudbetaling tilbageholder AFF 10% af støtten indtil endeligt regnskab og evalueringsskema foreligger og er godkendt af AFF. Tilskudsmodtager afholder omkostningerne til revisor.

Tilskuddet kan alene udbetales i rater, der udgør mindst 10% af det samlede tilskudsbeløb.

§ 6

AFF skal fremtræde som støtteyder på lige fod med øvrige donatorer.

Tilskudsmodtager er forpligtet til på AFF’s anmodning at levere billedmateriale m.v. af det støttede projekt til brug for AFF’s hjemmeside m.v.

Tilskudsmodtager er ansvarlig for, at projektet i relevant omfang tilmeldes portalerne 1001fortaelling.dk, visitdenmark.com, udinaturen.dk, cyclistic.dk samt godadgang.dk.

§ 7

AFF er under projektets gennemførelse og i hele afskrivningsperioden berettiget til at føre **tilsyn** med, at projektet udmøntes i overensstemmelse med projektbeskrivelsen, samt at betingelserne i nærværende kontrakt er opfyldt.

§ 8

Såfremt det støttede projekt sælges eller overgår til anden anvendelse, efter at tilskuddet er udbetalt, skal dette tilbagebetales til Arbejdsmarkedets Feriefond. Tilbagebetalingsforløbet reduceres lineært i den fastsatte afskrivningsperiode pr. hele kalenderår, der er forløbet fra udbetalingstidspunktet.

Tilskudsmodtager accepterer, at en udskrift af AFFs bogholderi til enhver tid udgør dokumentation for resttilskuddet.

Nærværende aftale om tilskud er uopsigelig fra AFF’s side, idet tilskuddet dog forfalder til fuld indfrielse uden varsel hvis (1) tilskudsmodtager anvender tilskuddet til andet formål end hvad der er beskrevet i ansøgningen, jfr. bilag 1 (2) driften eller åbningstiderne afviger væsentligt i niveau i forhold til det forudsatte i ansøgningen, jfr. bilag 1 (3) tilskudsmodtager udlejer ejendommen (4) tilskudsmodtager ikke efter påkrav fra AFF fremsender det i henhold til nærværende aftale rekvirerede materiale (5) der ikke inden for 12 måneder efter at AFF har truffet afgørelse om støtte er grundlag for at foretage udbetaling i overensstemmelse med nærværende aftale eller, hvor der er påbegyndt acontoudbetalinger, sker en forsinkelse med mere end 24 måneder ud over den i ansøgningen oplyste anlægsperiode (6) tilskudsmodtager tages under konkursbehandling, i denne situation er AFF desuden berettiget til at stoppe udbetaling af det resterende tilskud (7) tilskudsmodtager i øvrigt ikke overholder vilkårene i denne aftale (misligholdelse)

Ved forfald er tilskudsmodtager forpligtet til øjeblikkeligt at give meddelelse herom til AFF.

§ 9

Ved tilsagn om støtte der helt eller delvist ikke er kommet til udbetaling, har Arbejdsmarkedets Feriefond ret til at ændre støttevilkårene, såfremt der sker ændringer i grundlaget for fondens virksomhed, der besluttes af Folketinget (herunder Finansudvalget).

§ 10

Denne aftale oprettes i 2 eksemplarer, hvoraf hver af parterne modtager en original.

§ 11

Enhver ændring i denne aftale skal ske skriftligt.

**Som tilskudsmodtager**

\_\_\_\_\_\_\_\_\_\_\_\_\_\_\_\_\_

Sted, dato

\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_

[ ] [ ]

Direktør Bestyrelsesformand

Daglig Leder Kommunaldirektør

 Styrelsesdirektør

**For Arbejdsmarkedets Feriefond**

København, den [ ]

\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_

Nina Löwe Krarup Gert Olsen

Direktør Specialkonsulent